CELEX: 52008XG0611(01)
Language: mt
Date: 2008-06-11
Title: Konklużjonijiet tal-Kunsill dwar ir-rapport Speċjali Nru 9/2007 mill-Qorti Ewropea ta' l-Awdituri dwar L-evalwazzjoni tal-programmi qafas ta' l-UE għar-Riċerka u l-Iżvilupp Teknoloġiku (RŻT) — L-approċċ tal-Kummissjoni jista' jittejjeb?

11.6.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 145/6
            
         Konklużjonijiet tal-Kunsill dwar ir-rapport Speċjali Nru 9/2007 mill-Qorti Ewropea ta' l-Awdituri dwar “L-evalwazzjoni tal-programmi qafas ta' l-UE għar-Riċerka u l-Iżvilupp Teknoloġiku (RŻT) — L-approċċ tal-Kummissjoni jista' jittejjeb?”
   (2008/C 145/03)
   IL-KUNSILL TA' L-UNJONI EWROPEA,
   WAQT LI JFAKKAR il-konklużjonijet tal-Kunsill dwar it-titjib ta' l-eżami ta' rapporti speċjali mfassla mill-Qorti ta' l-Awdituri fil-kuntest tal-proċedura ta' rilaxx (1),
   WAQT LI JFAKKAR li l-Artikolu 163(1) tat-Trattat jipprovdi li “l-Komunità għandu jkollha l-objettiv li ssaħħaħ il-bażijiet xjentifiċi u teknoloġiċi ta' l-industrija Komunitarja u tħeġġiġha biex issir aktar kompettittiva fil-livell internazzjonali, waqt li tippromwovi l-attivitajiet tar-riċerka kollha meqjusa meħtieġa skond il-kapitoli l-oħra ta' dan it-Trattat”, u l-kontribut importanti tal-Programmi Qafas (minn hawn 'il quddiem “FPs”) għall-kisba tal-miri ta' l-Istrateġija ta' Liżbona, inkluż f'termini ta' żieda ta' riżorsi umani fir-riċerka u l-iżvilupp, l-għoti ta' prijorità għolja lill-investimenti pubbliċi fix-xjenza u r-riċerka u t-trawwim ta' investimenti privati, ir-riforma ta' infrastrutturi ta' riċerka pubbliċi u l-promozzjoni ta' internazzjonalizzazzjoni,
   WAQT LI JFAKKAR li evalwazzjonijiet preċedenti tal-FPs, bħall-Valutazzjoni ta' Ħames Snin fl-2004, jipprovdu kontribut importanti lejn it-tnedija u l-adozzjoni ta' FPs sussegwenti,
   WAQT LI JFAKKAR l-obbligi legali attwali tal-Kumissjoni rigward il-monitoraġġ, l-evalwazzjoni u l-komunikazzjoni ta' informazzjoni tal-FPs, b'mod partikolari l-Artikolu 7 tad-Deċiżjoni Nru 1982/2006/KE tal-Parlament Ewropew u tal-Kunsill tat-18 ta' Diċembru 2006 dwar is-Seba' Programm Qafas tal-Komunità Ewropea għar-riċerka, l-iżvilupp teknoloġiku u attivitajiet demokratiċi (2007-2013) (minn hawn 'il quddiem “FP7”) (2), l-Artikoli 27 u 28 tar-Regolament (KE) Nru 1906/2006/ tal-Parlament Ewropew u tal-Kunsill tat-18 ta' Diċembru 2006 li jistabbilixxi r-regoli għall-parteċipazzjoni ta' impriżi, ċentri tar-riċerka u universitajiet f'azzjonijiet taħt is-Seba' Progamm Qafas u għad-disseminazzjoni ta' riżultati tar-riċerka (2007-2013) (3), kif ukoll id-Deċiżjonijiet tal-Kunsill dwar Programmi Speċifiċi (4),
   
               1.
            
            
               JILQA' r-Rapport Speċjali Nru 09/2007 mill-Qorti Ewropea ta' l-Awdituri dwar “L-evalwazzjoni tal-programmi qafas ta' l-UE għar-Riċerka u l-Iżvilupp Teknoloġiku (RŻT) — l-approċċ tal-Kummissjoni jista' jittejjeb?” (5) (minn issa 'l quddiem “SR”); u JIRRIKONOXXI l-isforzi u l-kisbiet tal-Qorti Ewropea ta' l-Awdituri fil-produzzjoni ta' dan l-SR komprensiv;
            
         
               2.
            
            
               JAGĦTI konsiderazzjoni serja lill-konklużjoni ġenerali ta' l-SR u JILQA' r-Rakkomandazzjonijiet tiegħu;
            
         
               3.
            
            
               JIEĦU NOTA tat-tweġibiet tal-Kummissjoni li jakkumpanjaw ir-Rapport u JILQA' l-azzjonijiet li diġà qed jittieħdu jew li huma previsti li jtejbu l-approċċ tal-Kummissjoni għall-evalwazzjonijiet;
            
         
               4.
            
            
               JINNOTA li l-SR tal-Qorti ta' l-Awdituri jindirizza l-perijodu kopert mir-Raba' sas-Sitt FPs għar-Riċerka u l-Iżvilupp Teknoloġiku u li flimkien ma' l-evalwazzjoni, l-SR jindirizza sett usa' ta' kwistjonijiet bħall-istruttura, il-koordinazzjoni u l-implimentazzjoni tal-FPs;
            
         
               5.
            
            
               JIRRIKONOXXI li l-Qorti Ewropea ta' l-Awdituri osservat li s-servizzi rilevanti tal-Kummissjoni li jimplimentaw l-FPs kkonformaw mal-ħtiġiet formali tal-Kummissjoni, inklużi dawk speċifikati fil-Komunikazzjonijiet ta' l-2000 u l-2002 dwar evalwazzjoni;
            
         
               6.
            
            
               JISSOTTOLINJA, ukoll fid-dawl tal-proċess ta' reviżjoni ta' nofs it-terminu tal-FP7 li jmiss, li monitoraġġ, evalwazzjoni u reviżjoni għandhom rwol kritiku fl-operat effettiv u l-adattazzjoni possibbli ta' FPs (“programmi ta' tagħlim”), u fl-għajnuna għat-tfassil ta' linji ta' politika futuri għar-riċerka kemm fil-livell Ewropew u nazzjonali;
            
         
               7.
            
            
               JINNOTA li l-Kummissjoni stabbiliet qafas ta' evalwazzjoni ġenerali fl-2000 li kien rivedut fl-2002 u l-2007 u li qed isiru kontinwament aġġustamenti rilevanti b'rinfurzar partikolari fl-FP7 kif imniżżel fl-Impatt ta' Valutazzjoni FP7 ex ante (6), fl-Istandards ta' Kontroll Intern (7) u fil-“Qafas ta' Valutazzjoni tal-Kwalità” żviluppat reċentement (8). Dan it-titjib jinkludi spinta ġdida għan-“netwerk ta' evalwazzjoni RŻT” intern tal-Kummissjoni eżistenti, itjeb ġbir ta' rutina ta' data minn proġetti, sistema ta' IT ġdida għall-FP7, użu aktar koerenti u sistematiku ta' indikaturi tal-prestazzjoni u t-tħeġġiġ ta' approċċi xjentometriċi; u għaldaqstant qed JISTENNA BIL-ĦERQA l-evalwazzjoni ex post li jmiss tal-FP6 fl-2008;
            
         
               8.
            
            
               JISĦAQ li, minkejja dawn l-aġġustamenti, jeħtieġ li jittieħdu sforzi ulterjuri biex jittejbu s-sistemi ta' monitoraġġ tar-riċerka u evalwazzjoni dwar approċċ ibbażat fuq l-evidenza; għaldaqstant;
            
         
               9.
            
            
               JISTIEDEN lill-Kummissjoni biex tagħti l-akbar attenzjoni għar-rakkomandazzjonijiet ta' l-SR u b'mod partikolari biex:
               
                           (a)
                        
                        
                           tiżgura aktar ċarezza fil-loġika ta' l-intervent fil-konċezzjoni u l-implimentazzjoni tal-FPs fil-kuntest ta' proċeduri Komunitarji rilevanti ta' teħid ta' deċiżjonijiet, b'mod partikolari fil-livell ta' programm u ta' proġett, b'objettivi xjentifiċi u soċjo-ekonomiċi koerenti u definiti aħjar li għandhom ikunu speċifiċi, miżurabbli, li jistgħu jinkisbu, rilevanti u mwaqqta, u indikaturi ta' prestazzjoni bbilanċjati, filwaqt li jittieħed kont tan-natura speċifika ta' attivitajiet tar-RŻT;
                        
                     
                           (b)
                        
                        
                           tistabbilixxi strateġija unifikata u koerenti tul is-servizzi tal-Kummissjoni rilevanti inkluż il-metidoloġiji u tekniċi ta' evalwazzjoni xierqa u, għal dan il-għan, tħejji manwal għall-evalwazzjoni ta' attivitajiet ta' FP, u f'dan il-kuntest tiżviluppa aktar l-użu ta' panels ta' evalwazzjoni bl-assistenza ta' esperti esterni bil-ħsieb li jiġi żgurat il-livell ta' indipendenza meħtieġ;
                        
                     
                           (c)
                        
                        
                           tikkunsidra għażliet għal evalwazzjoni aktar ċentralizzata u koordinazzjoni rinfurzata bejn is-servizzi tal-Kummissjoni rilevanti, inkluża l-possibbiltà li jiġi stabbilit uffiċju ta' evalwazzjoni konġunt;
                        
                     
                           (d)
                        
                        
                           tottimizza l-ġbir, l-analiżi u l-użu ta' data ta' evalwazzjoni b'tali mod li jitkejjel aħjar il-ksib ta' l-objettivi tal-programm f'termini ta' prodotti, eżiti u impatti soċjo-ekonomiċi, filwaqt li jiġi evitat piż amministrattiv mhux dovut għall-parteċipanti, u wkoll timmassimizza l-utilità ta' tali data għat-teħid ta' deċiżjonijiet fil-livell Ewropew, nazzjonali u reġjonali;
                        
                     
                           (e)
                        
                        
                           tistabbilixxi t-tip u l-kamp ta' applikazzjoni ta' l-evalwazzjoni b'mod partikolari biex tingħata aktar attenzjoni għall-valutazzjoni ta' l-impatt fuq terminu fit-tul ta' FPs imgħoddija u attwali b'enfasi partikolari fuq il-kompetittività Ewropea; tiżgura informazzjoni f'waqtha u suffiċjenti dwar ir-riżultati għall-partijiet interessati bil-ħsieb tat-teħid ta' deiżjonijiet ta' politika futuri;
                        
                     
         
               10.
            
            
               TISTIEDEN lill-Kummissjoni biex tinforma lill-Kunsill u lill-Parlament Ewropew dwar il-passi rigward ir-rakkomandazzjonijiet tal-Qorti ta' l-Awdituri biex jittejbu l-monitoraġġ u l-evalwazzjoni tal-FPs sa l-aħħar ta' l-2008, u biex tippreżenta l-istrateġija ta' evalwazzjoni għall-FP7 b'mod f'waqtu;
            
         
               11.
            
            
               TISTIEDEN lill-Qorti Ewropea ta' l-Awdituri biex tesegwixxi l-verifika tagħha fil-ħin għall-eżerċizzju tar-rilaxx ta' l-2010 u tirrapporta lura lill-Kunsill u lill-Parlament Ewropew;
            
         
               12.
            
            
               TISTIEDEN lill-Istati Membri u lill-Kummissjoni, b'kont meħud tal-prijorità politika mogħtija lill-governanza fiż-Żona Ewropea tar-Riċerka, biex isaħħu l-kooperazzjoni tagħhom u l-iskambju ta' approċċi u esperjenza dwar l-evalwazzjoni ta' l-impatt tal-parteċipazzjoni nazzjonali fl-FPs u l-programmi ta' riċerka nazzjonali u innovazzjoni, per eżempju bin-“Netwerk intern tal-Valutazzjoni RŻT”, sabiex tiġi promossa aktar koerenza fost dawn l-istudji ta' impatt tal-Kummissjoni u l-Istati Membri.
            
         
      (1)  Dok. 7515/00 FIn 127 tat-3 ta' April 2000 + COR 1 tat-12 ta' April 2000.
   
      (2)  ĠU L 412, 30.12.2006, p. 1.
   
      (3)  ĠU L 391, 30.12.2006, p. 1.
   
      (4)  Ara l-Annessi rispettivi dwar l-informazzjoni li għandha tiġi pprovduta mill-Kummissjoni lill-Kumitat (per eżempju l-Anness V tad-Deċiżjoni tal-Kunsill tad-19 ta' Diċembru 2006 dwar il-programm speċifiku “Kooperazzjoni” li timplimenta s-Seba' Programm Kwadru tal-Komunità Ewropea għar-riċerka, l-iżvilupp teknoloġiku u attivitajiet ta' dimostrazzjoni (2007 sa 2013) (ĠU L 54, 22.2.2007, p. 30).
   
      (5)  Dok. 5136/08 FIN 4 RECH 5 ATO 5 COMPET 5 tad-9 ta' Jannar 2008.
   
      (6)  Dok. SEC(2005) 430.
   
      (7)  Dok. SEC(2007) 1341.
   
      (8)  http://ec.europa.eu/budget/documents/evaluation_en.htm